Document ID: 32004R0361

Κανονισμός (ΕΚ) αριθ. 361/2004 της Επιτροπής
της 27ης Φεβρουαρίου 2004
σχετικά με την τροποποίηση του κανονισμού (ΕΚ) αριθ. 2497/96 για τη θέσπιση των λεπτομερειών εφαρμογής στον τομέα του κρέατος πουλερικών του καθεστώτος που προβλέπεται από τη συμφωνία σύνδεσης και την προσωρινή συμφωνία μεταξύ της Ευρωπαϊκής Κοινότητας και του κράτους του Ισραήλ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2003/917/ΕΚ του Συμβουλίου, της 22ας Δεκεμβρίου 2003, για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του κράτους του Ισραήλ σχετικά με αμοιβαία μέτρα ελευθέρωσης και με την αντικατάσταση των πρωτοκόλλων αριθ. 1 και 2 της συμφωνίας σύνδεσης ΕΚ-Ισραήλ(1), και ιδίως το άρθρο 2,
Εκτιμώντας τα ακόλουθα:
(1) Η απόφαση 2003/917/ΕΚ προβλέπει μεγαλύτερη ελευθερία στις συναλλαγές γεωργικών προϊόντων στο πλαίσιο της συμφωνίας σύνδεσης μεταξύ της ΕΚ και του Ισραήλ, αντικαθιστά τα πρωτόκολλα αριθ. 1 και 2 της συμφωνίας σύνδεσης και ιδίως, επεκτείνει τις παραχωρήσεις για τις συναλλαγές κρεάτων πουλερικών.
(2) Ο κανονισμός (ΕΚ) αριθ. 2497/96 της Επιτροπής(2) πρέπει να προσαρμοστεί ώστε να ληφθεί υπόψη η επέκταση των παραχωρήσεων στις συναλλαγές κρέατος πουλερικών στο πλαίσιο της συμφωνίας σύνδεσης ΕΚ-Ισραήλ, που εγκρίθηκε με την απόφαση 2003/917/ΕΚ.
(3) Η απόφαση 2003/917/ΕΚ δημοσιεύθηκε την τελευταία ημέρα του Δεκεμβρίου 2003, πράγμα το οποίο δεν επέτρεψε στους εμπορευομένους να υποβάλουν αιτήσεις για τις νέες παραχωρήσεις εισαγωγής που εφαρμόζονται από την 1η Ιανουαρίου 2004 κατά την κανονική περίοδο υποβολής αιτήσεων που ορίζεται στον κανονισμό (ΕΚ) αριθ. 2497/96, και κρίνεται σκόπιμο η νέα περίοδος υποβολής αιτήσεων για πιστοποιητικά στο πλαίσιο των νέων παραχωρήσεων εισαγωγής να οριστεί το Μάρτιο του 2004.
(4) Η προσχώρηση στην Ευρωπαϊκή Ένωση, την 1η Μαΐου 2004, της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας θα επιτρέψει στις χώρες αυτές να επωφεληθούν από τις δασμολογικές ποσοστώσεις στον τομέα του κρέατος πουλερικών που αναφέρονται στον κανονισμό (ΕΚ) αριθ. 2497/96, υπό όρους ισότιμους με εκείνους που εφαρμόζονται στα υφιστάμενα κράτη μέλη. Κατά συνέπεια, πρέπει να δοθεί η δυνατότητα στους εμπορευομένους των εν λόγω κρατών μελών να επωφεληθούν πλήρως από τις ποσοστώσεις αυτές μετά την προσχώρησή τους.
(5) Για να μη δημιουργηθεί στρέβλωση του ανταγωνισμού πριν και μετά την 1η Μαΐου 2004, οι περίοδοι εμπορίας πρέπει να τροποποιηθούν για το έτος 2004, χωρίς ωστόσο να τροποποιηθούν οι συνολικές ποσότητες που προβλέπονται στην απόφαση 2003/917/ΕΚ. Κρίνεται επίσης σκόπιμο να προσαρμοστούν τα μέτρα εφαρμογής που αφορούν την ημερομηνία υποβολής των αιτήσεων.
(6) Οι περίοδοι υποβολής αιτήσεων για πιστοποιητικά στο πλαίσιο των νέων παραχωρήσεων εισαγωγής για τις περιόδους από την 1η Ιανουαρίου έως τις 31 Μαρτίου 2004 και από την 1η Απριλίου έως τις 30 Απριλίου 2004 συμπίπτουν. Για λόγους απλοποίησης, οι σχετικές ποσότητες για κάθε περίοδο θα πρέπει να συγχωνευθούν.
(7) Συνεπώς, ο κανονισμός (ΕΚ) αριθ. 2497/96 πρέπει να τροποποιηθεί αναλόγως.
(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2497/96 τροποποιείται ως εξής:
1. Στο άρθρο 1 η πρώτη παράγραφος αντικαθίσταται από το ακόλουθο κείμενο:"Όλες οι εισαγωγές στην Κοινότητα που διενεργούνται στο πλαίσιο του καθεστώτος που προβλέπεται από το πρωτόκολλο αριθ. 1 της συμφωνίας σύνδεσης μεταξύ της Ευρωπαϊκής Κοινότητας και του κράτους του Ισραήλ των προϊόντων των ομάδων IL1 και IL2 που αναφέρονται στο παράρτημα Ι του παρόντος κανονισμού υπόκεινται στην υποβολή πιστοποιητικού εισαγωγής."
2. Στο άρθρο 2 προστίθεται η ακόλουθη παράγραφος:"Ωστόσο, για το έτος 2004 οι ποσοστώσεις που αναφέρονται στο άρθρο 1 κατανέμονται ως εξής:
- 33 % κατά τη διάρκεια της περιόδου από την 1η Ιανουαρίου έως τις 30 Απριλίου,
- 17 % κατά τη διάρκεια της περιόδου από την 1η Μαΐου έως τις 30 Ιουνίου,
- 25 % κατά τη διάρκεια της περιόδου από την 1η Ιουλίου έως τις 30 Σεπτεμβρίου,
- 25 % κατά τη διάρκεια της περιόδου από την 1η Οκτωβρίου έως τις 31 Δεκεμβρίου.".
3. Στο άρθρο 4 παράγραφος 1 προστίθεται το ακόλουθο εδάφιο:"Ωστόσο, για την περίοδο από την 1η Ιανουαρίου έως τις 30 Απριλίου 2004 και από την 1η Μαΐου έως τις 30 Ιουνίου 2004 οι αιτήσεις υποβάλλονται μόνο κατά τη διάρκεια των επτά πρώτων ημερών του Μαρτίου και του Μαΐου του 2004 αντιστοίχως.".
4. Το παράρτημα Ι αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαρτίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 2004.

Labels: 3
18
15
17